शिमला, 09 जुलाई : पूर्व मुख्यमंत्री वीरभद्र सिंह की पहली पुण्यतिथि पर कांग्रेस कार्यालय राजीव भवन शिमला में श्रद्धांजलि कार्यक्रम का आयोजन किया गया। इस दौरान पूर्व मुख्यमंत्री की पत्नी व कांग्रेस प्रदेश अध्यक्ष प्रतिभा सिंह, पुत्र विक्रमादित्य सिंह सहित पार्टी नेताओं व कार्यकर्ताओं ने उनको श्रद्धासुमन अर्पित कर वीरभद्र सिंह को याद किया।
इस मौके पर विक्रमादित्य सिंह ने कहा कि स्व. वीरभद्र सिंह ने प्रदेश के विकास के लिए दलगत राजनीति से ऊपर उठ कर हर क्षेत्र, जाती, धर्म का विकास किया है। वीरभद्र सिंह का स्मरण कर विकास की मुहिम को आगे बढ़ाने का संकल्प भी लिया गया।
विक्रमादित्य सिंह ने कहा कि सरकार बनने पर वीरभद्र सिंह की विशाल प्रतिमा को रिज मैदान में स्थापित किया जाएगा। पूरे प्रदेश से मिट्टी और लोहा एकत्र किया जाएगा, ताकि सभी लोगों की उसमें भागीदारी सुनिश्चित की जा सके। इसके लिए आने वाले दिनों में कार्यक्रम शुरू किया जायेगा।
वहीं वीरभद्र सिंह की पुण्यतिथि पर शिमला के गेयटी थियेटर में भी सर्व धर्म सभा का आयोजन का कार्यक्रम रखा गया है, जिसमें सभी लोगों को आमंत्रित किया गया है।